Yhdysvaltain presidentti Donald Trump pitää lupauksensa Meksikon ja Yhdysvaltain rajamuurin rakentamisesta.

Hän allekirjoitti keskiviikkona 25. tammikuuta joukon maahanmuuttoa rajoittavia määräyksiä, joista yksi oli muurin rakentamistöiden aloittaminen. Torstaina Meksikon presidentti Enrique Peña Nieto perui tapaamisensa Trumpin kanssa.

Tuhansien kilometrien urakka aloitetaan presidentin mukaan parin kuukauden kuluessa.

Muutamat yksityiskohdat, kuten rakennelman materiaali, korkeus tai hinta, ovat vielä epäselviä.

Kaksi asiaa presidentti on kuitenkin tehnyt selväksi: Rajalle ei rakenneta mitä tahansa heppoista aitaa, vaan korkea, läpäisemätön, vahva ja kaunis muuri – ja sen maksaa Meksiko.

Trumpin muuria on kilpaa juhlittu, parjattu, naurettu ja pidetty mahdottomana.

Trump on vastannut epäilijöille ylistämällä ylivertaisuuttaan rakennuttajana:

”Helppoa. Olen rakentaja. Se on helppoa. On paljon vaikeampaa rakentaa 95-kerroksinen talo.”

Rajasta yli tuhat kilometriä on jo tukittu erilaisin metalliestein.

Meksikolla ja Pohjois-Amerikalla on 3 145 kilometriä yhteistä rajaa. Sen varrella on San Diegon kaltaisia suuria kaupunkeja, mutta myös asumatonta aavikkoa, pusikkoa ja vuoristoa.

Rajasta yli tuhat kilometriä on jo tukittu erilaisin metalliestein. Aitoja on pystytetty varsinkin vilkkaimmille rajanylityspaikoille.

Rajan varustelu alkoi Bill Clintonin presidenttikaudella ja jatkui George W. Bushin aikana.

Pelkästään Barack Obaman aloitettua vuonna 2008 liittovaltion etelärajalle on rakennettu yli 550 kilometriä uutta metalliaitaa.

1990-luvulta lähtien rajaturvallisuuden ja maahanmuuton kontrollointiin on käytetty aina vain enemmän rahaa, niin että rajabudjetti on 25 vuodessa paisunut 1,5 miljardista dollarista 19,5 miljardiin.

Washington käyttää etelärajan vartiointiin 5 miljardia dollaria enemmän kuin liittovaltion kaikkiin muihin lainvalvojiin yhteensä.

Lopputuloksena rajalla seisoo satojen kilometrien metalliesteitä ja 20 000 rajavartijaa. Niiden on tarkoitus rajoittaa laitonta maahanmuuttoa ja huumekauppaa.

Trump saa lupaamansa muurin ensimmäiset tuhat kilometriä rajalle yksinkertaisesti nimeämällä nykyiset metalliaidat muuriksi.

Ennen Trumpia esterakennelmista on varottu visusti käyttämästä muuriin viittaavia nimityksiä. Hänen edeltäjilleen koko sana oli poliittinen tabu, jonka katsottiin antavan vääränlaisen viestin Meksikolle ja muulle maailmalle.

Elävä todiste tabun voimasta on edellinen muuri-ideaa väläyttänyt presidenttiehdokas.

Vuonna 1996 republikaani Pat Buchanan lupasi omassa vaalikampanjassaan rakentaa mereen muurin, joka pysäyttäisi laittomien maahanmuuttajien ”hyökyaallon”.

Buchanan sai ideasta otsaansa ekstremistin leiman, jonka vuoksi hänen omat puoluetoverinsakin alkoivat hyljeksiä häntä.

Kaksi vuosikymmentä sitten maailma ei ollut vielä valmis muurille.

Meksikon huumekartellit ovat tehneet valaistuja, ilmastoituja tunneleita.

Donald Trumpin korkea, läpäisemätön, vahva ja kaunis muuri saa vastata moniin Yhdysvaltain ongelmiin. Ennen kaikkea sen on tarkoitus lopettaa laittomat rajanylitykset. Helppoa se ei ole.

Meksikon huumekartellit ovat jo ajat sitten saattaneet rajalle rakennetut esteet naurunalaisiksi valaistuilla, ilmastoiduilla tunneleilla.

Liittovaltion rajavartiolaitos on ottanut käyttöönsä armeijalle kehitettyä teknologiaa, jonka avulla rajaa valvotaan maasta ja ilmasta. Silti Yhdysvaltoihin saapuu laittomasti 7–20 miljoonaa ihmistä vuodessa.

Suurin osa paperittomista muuttajista saapuu etelärajan takaa Meksikosta. Vuonna 2014 Obaman hallinto helpotti heidän tilannettaan sallimalla noin 45 prosentille oleskelun ja työskentelyn Yhdysvalloissa.

Osa rajakaupungeista on kieltäytynyt karkottamasta paperittomia siirtolaisia. Trump tahtoo kuitenkin lakkauttaa rahoituksen näiltä niin kutsutuilta pyhättökaupungeilta, jolleivät ne ala noudattaa lakia.

Sovittelevasta maahanmuuttopolitiikastaan huolimatta Obama karkotti kautensa alussa miljoonia ihmisiä, jotka tekivät maassa töitä luvattomasti. Trumpin kausi tietää jäljelle jääneille, noin 11 miljoonalle laittomasti oleskelevalle entistä vaikeampia aikoja.

”Jatkossa tänne on todella vaikeaa päästä”, Trump sanoi ilmoitettuaan muurin rakentamisesta. ”Tällä hetkellä tänne on hyvin helppo päästä.”

Nykyistenkin aitojen kustannukset olivat yli 7 miljardia dollaria.

Kaikki eivät usko rakennusprojektiin yhtä vahvasti kuin Trump. Yksi muurin suurimpia ongelmia on hinta. Presidentin oman arvion mukaan muuri maksaa 10–12 miljardia dollaria.

Amerikkalaisten faktantarkistajien ja insinöörien mukaan hinta on pahasti alakanttiin.

Nykyisiä aitoja ei voi kutsua läpäisemättömiksi, korkeiksi tai kauniiksi, mutta niidenkin kustannukset olivat yli 7 miljardia dollaria.

Trumpin rakennushanketta hankaloittaa vuoristoinen ja vaikeakulkuinen maasto.

Lisäksi osa muurista kulkisi yksityisten maiden läpi. Liittovaltion pitäisi ostaa tai pakkolunastaa ne itselleen ennen rakentamista.

Washington Postin laskelmien mukaan muurin hinta lähentelisi 25 miljardia dollaria.

Amerikkalaisille veronmaksajille hinta on tietysti pelkkä sivuseikka, sillä Trump on luvannut pakottaa Meksikon maksajaksi. Meksikon presidentti Enrique Peña Nieto on tosin ilmoittanut, ettei Meksiko maksa rajalle minkäänlaista muuria.

Trump on selittänyt, että rahat voitaisi saada kokoon esimerkiksi takavarikoimalla paperittomien siirtolaisten kotimaihin lähettämät rahat soveltamalla terrorismin rahoituksen estävää lakia.

Protektionistista eristäytymispolitiikkaa harjoittava Trump ei ole antanut kansainvälisille suhteille yhtä paljon painoa kuin edeltäjänsä. Hänelle Yhdysvaltain etu on aina tärkeysjärjestyksen kärjessä.

”Valtio ilman rajoja ei ole valtio. Tästä päivästä eteenpäin Yhdysvallat ottaa rajat takaisin omiin käsiinsä”, presidentti sanoi 25. tammikuuta.

Luultavasti se tapahtuu betonilla.

Trump on sanonut rakentavansa muurista jopa 15-metrisen.

Hyvä rajamuuri on tehokas, edullinen ja helppohoitoinen. Jotta sitä ei aivan helposti voisi alittaa, se täytyy kaivaa noin puolentoista metrin syvyyteen. Jotta sen yli ei noin vain kiivetä, sen täytyy olla maanpinnasta mitattuna ainakin kuusimetrinen.

Ollakseen muuri eikä aita, rakennelman täytyy olla jatkuva, yhtenäinen ja aukoton. Sellaisen rakentamiseen tarvitaan paljon ainesta, ja siihen tehokkain vaihtoehto on betoni.

Yhdysvaltain etelärajan kuuma ja kuiva ilmasto voi hankaloittaa nopeasti kuivahtavan betonin käsittelyä, mutta käsityönä kasattavat elementit olisivat aivan liian hidas ja kallis, ja nopeasti rakennettava rautalanka-aita liian helposti läpäistävä vaihtoehto.

Täyttääkseen nykyisten raja-aitojen väliin jäävät aukot Trump tarvitsee noin 1500–2000 kilometriä esteseinää.

Sitä varten tarvitaan yli 9,5 miljoonaa kuutiometriä betonia, luultavasti enemmänkin, sillä Trump on sanonut rakentavansa muurista jopa 15-metrisen.

Presidentti voi antaa määräyksiä, mutta ne tarvitsevat kongressin hyväksynnän.

Koko historiansa aikana ihminen on onnistunut vain kerran 2000 kilometrin mittaisessa ponnistuksessa.

Sen muurin rakentaminen vaati vuosisatoja ja miljoonien kiinalaisten talonpoikien työvoiman.

Trumpin suunnittelemasta muurista tulisi yksi Yhdysvaltain historian suurimmista siviilirakennushankkeista.

Presidentti voi antaa määräyksiä mielensä mukaan, mutta toteutuakseen ne tarvitsevat kongressin hyväksynnän. Siihen kaatui esimerkiksi Obaman yritys sulkea Guantanamon vankila.

Siitä huolimatta republikaanit ovat alkaneet suunnitella jo erityistä budjettia muuria varten.

Teoriassa Trump voisi määrätä Yhdysvaltain armeijan maksamaan muurin kansallisen turvallisuuden nimissä. Siten hän voisi kiertää kongressin, joka ei välttämättä suhtaudu miljardien dollarien projektiin aivan yhtä lämpimästi kuin idean isä.

Asevoimien rahojen käytöstä kuitenkin seuraisi melko varma syytteiden vyöry, joka hidastaisi rakennusprojektin aloittamista.

Helpointa Trumpille on pyytää rahat kongressilta ja miettiä myöhemmin, miten saada lupaustensa mukaisesti Meksiko muurin maksumieheksi.

Jos Trump saa rajalle muurin, hän todistaa vääräksi valtavan joukon epäilykset.

Hän on tehnyt sen jo kerran.

Juttu on julkaistu 26.1. kello 21.29 ja sitä on muokattu 30.1. kello 14.01: Täsmennetty paperittomista maahanmuuttajista käytettyjä termejä.